Landspítalinn hyggst ekki fara af neyðarstigi fyrr en í fyrsta lagi í næstu viku. Þetta segir formaður farsóttarnefndar spítalans. Einn lést á Landspítala í gær af völdum covid. Helmingi færri fara nú í einkenna- eða sóttkvíarsýnatöku á höfuðborgarsvæðinu eftir að reglum um sóttkví var breytt.
Neyðarstigi Landspítala verður ekki aflétt fyrr en í fyrsta lagi í næstu viku, segir formaður farsóttarnefndar spítalans. Einn lést á spítalanum í gær vegna veirunnar. Metfjöldi smita greindist innanlands í gær. Þeim fækkaði um helming sem fóru í sýnatöku á höfuðborgarsvæðinu í gær.
Kona á níræðisaldri lést á legudeild Landspítalans í gær af völdum covid. Þrjátíu og þrír liggja inni á spítalanum með sjúkdóminn. Þrír þeirra á gjörgæslu og tveir þeirra í öndunarvél. Alls eru hátt í þrjú þúsund og þrjú hundruð börn í þjónustu covid-göngudeildar eða þrjátíu og fimm prósent sjúklingahópsins. Í núverandi bylgju faraldursins hafa 378 verið lagðir inn á Landspítalann vegna covid. Landspítalinn hefur verið á neyðarstigi í mánuð en í því felst að hann getur ekki sinnt hlutverki sínu án utanaðkomandi aðstoðar. Sextíu heilbrigðisstarfsmenn frá fyrirtækjum og stofnunum hafa komið til starfa á spítalanum í mismiklu starfshlutfalli.
Frá og með miðnætti á þriðjudagskvöld breyttust reglur um sóttkví, þannig að þeir sem eru útsettir fyrir veirusmiti utan heimilis og þríbólusettir sem eru útsettir fyrir smiti heima hjá sér - þurfa ekki lengur að fara í sóttkví.
Fréttastofa ræddi við Má Kristjánsson, formann farsóttarnefndar Landspítalans, sem vildi ekki veita viðtal en sagði erfitt að sjá hvernig staðan yrði nú þegar slakað hefur verið á reglum um sóttkví. Viðbúið væri að erfitt yrði að hemja smit inni á sjúkrahúsinu. Vaktaskipti væru á átta klukkustunda fresti á spítalanum og búast mætti við að daglega kæmu sjö til fjórtán sjúklingar inn á spítalann með veiruna. Már gerir ekki ráð fyrir að neyðarstigi verði aflétt fyrr en í fyrsta lagi í næstu viku.
Í gær var slegið met í fjölda kórónuveirusmita því þá greindust 1.567 smit innanlands. Fjörutíu og þrjú smit greindust á landamærum. Nýgengi smita nálgast fimm þúsund smit á hverja hundrað þúsund íbúa síðustu tvær vikur. Nærri 60 prósent þeirra sem greindust í gær voru í sóttkví. Rúmlega 11.500 eru í einangrun með virkt smit.
Ingibjörg Steindórsdóttir er yfir kórónuveiruskimun Heilsugæslu höfuðborgarsvæðisins. Hún segir að PCR-sýnatöku, sem er hjá þeim sem eru að ljúka sóttkví, hafi minnkað frá því slakað var á sóttkvíarreglum. Núna þurfi ekki sýni hjá nema um einum þriðja af þeim hópi sem upphaflega þurfti sýni hjá.
Og það hefur líka dregið aðeins úr einkennasýnatökum þar sem það er verið að hvetja fólk sem er ekki með einkenni að koma ekki í sýnatöku heldur einungis þeir sem eru með einkenni.
Áður en reglum var breytt bókuðu sig fjögur til fimm þúsund manns á dag í PCR-próf.
Að koma kannski milli þrjú og alveg upp í 4.500. Eins og í gær vorum við að fá í heildina 2.500.

Helmingi færri fara nú í sýnatöku á höfuðborgarsvæðinu eftir að reglum um sóttkví var breytt. Landspítalinn fer ekki af neyðarstigi fyrr en í fyrsta lagi í næstu viku. Þetta segir formaður farsóttarnefndar spítalans.